De seneste år er det kommet flere apps og elektroniske anordninger, der er designet til at advare bilister om politiets fartkontroller. Derved kan man så undgå at få en fartbøde. Disse trafikalarmer er fuldt ud lovlige at benytte, men er det etisk forsvarligt? Muligvis ikke.

Som det fremgår af hjemmesiden TrafikAlarm.dk, og som det også er blevet påpeget af dokumentationschef hos Rådet for Sikker Trafik, Jesper Sølund, så er trafikalarmerne gode, fordi de blandt andet er udviklet til at øge trafiksikkerheden ved at få bilisterne til at holde farten nede. Alle vil nok mene, at det er et etisk prisværdigt foretagende. Der er dog et grundlæggende problem med dette argument.

Problemet er, at det langtfra er klart, om trafikalarmer samlet set bidrager til at øge færdselssikkerheden. Selv om det måske nok er korrekt, at bilister vil nedsætte farten omkring det område, hvor der er fartkontrol, så ved bilisterne jo selvsagt også, hvor der ikke er en fartkontrol. Derfor kan det tænkes, at de kører hurtigere og er mindre opmærksomme i disse områder.

Sagt på en anden måde, så er det tænkeligt, at fartalarmer faktisk gør det muligt helt konsekvensfrit at bryde færdselsloven. Det er fra et etisk perspektiv problematisk, fordi det øger risikoen for, at personer bliver dræbt eller kvæstet i trafikulykker. Om det faktisk er tilfældet er selvfølgelig et empirisk spørgsmål, men mig bekendt foreligger der ikke nogle undersøgelser af, hvordan fartalarmer påvirker bilisters kørsel i områder uden færdselskontrol. Sådanne undersøgelser er nødvendige for at kunne konkludere, at fartalarmer samlet set øger eller sænker trafiksikkerheden. De rette myndigheder bør derfor se til, at sådanne undersøgelser bliver foretaget hurtigst muligt.